<classify> TAASISI ya Kuzuia na Kupambana na Rushwa Takukuru Mkoa wa Singida imeokoa zaidi ya Sh milioni 15.7, zikiwemo posho zilizorejeshwa na baadhi ya madiwani wa halmashauri za mkoa huo, baada ya kubainika kuwa zimelipwa bila kuzingatia Kanuni, Sheria na Miongozo inayohusu maslahi mbalimbali kwa madiwani.Hayo yalielezwa jana na Mkuu wa Takukuru Mkoa wa Singida, Joshua Msuya wakati akitoa taarifa ya utendaji kazi wa taasisi hiyo kwa kipindi cha Januari hadi Machi mwaka huu. Alisema kuwa kiasi hicho kinajumuisha posho hewa, fedha za kujikimu madiwani zilizokuwa zikilipwa kinyume cha taratibu pamoja na fedha zilizookolewa kupitia ukaguzi wa miradi mbalimbali ya maendeleo kwenye halmashauri za wilaya na mnanispaa zilizopo mkoani humo.Alieleza kuwa halmashauri hizo zilikuwa zikiwalipa madiwani wao fedha za nauli na posho ya kujikimu bila kuzingatia iwapo walikuwa wanaishi nje ya makao makuu ya halmashauri husika na umbali wanakotoka. Msuya alisema kuwa wakati baadhi ya madiwani wamekwishaanza kurejesha posho hizo hewa, taasisi inaendelea kufuatilia kwa karibu madiwani wote ambao hawajarejesha ili kuona wanafanya hivyo bila kukosa.Aidha, alisema kuwa katika kipindi husika, taasisi iliweza kupokea jumla ya taarifa 86 zinazohusu vitendo vya rushwa ambapo sekta ya serikali za mitaa ikiwa inaongoza kwa kuwa na malalamiko 21, ardhi 15, elimu 12, polisi 11, afya 9 na mahakama 5.0 Msuya alisema kuwa idara ya fedha, biashara na ushirika zilikuwa na malalamiko mawili kila mmoja huku maji, siasa, dini, uvuvi na sekta binafsi zikiwa na malalamiko moja moja tu.Wakizungumzia kitendo cha Takukuru kuwalazimisha madiwani kurejesha fedha walizolipwa isivyo halali, baadhi ya wakazi wa mji huu wamepongeza hatua hiyo lakini wakaitaka taasisi hiyo pia kuwawajibisha maofisa utumishi na waweka hazina wa halmashauri hizo. Walidai kuwa watumishi hao wa umma walitakiwa kuzuia malipo hayo kabla ya kufanyika kutokana na ukweli kuwa wanazijua vyema taratibu zote huku wakisema kuwa wanaamini ubadhilifu huo ni wa makusudi, hivyo unapaswa kukemewa kwa nguvu zote na taasisi hiyo kwa kuwachukulia wahusika hatua kali za kisheria.  <topic>: KITAIFA 